Klus, Martin, poslanec NR SR (2017-10-18):
Dobrý večer prajem. Vážené kolegyne, vážení kolegovia, dovoľte mi možno pár takých pripomienok, vychádzajúc aj z tej rozpravy, ktorá tu odznela dnes v rámci tejto mimoriadnej schôdze Národnej rady Slovenskej republiky. Začnem tými poznámkami, ktoré viacerí moji kolegovia z opozície spomínali, že sú milo prekvapení, že nám koalícia vôbec umožnila otvoriť túto schôdzu. Úprimne ja ako politológ si neviem predstaviť, že by takéto slová odzneli napríklad vo švédskom parlamente. O čom to, prepánakráľa, hovoríme?! Toto je parlamentná demokracia. Kde inde ako tu v parlamente sa o takejto téme máme rozprávať? A to, že sme tu v minulosti mali prípad, kedy nám koalícia neumožnila otvoriť mimoriadnu schôdzu, to hovorí o tom, v akej politickej kultúre sa v tejto krajine nachádzame. Takže, prosím, neďakujme, to má byť samozrejmosť. Ďalšia dôležitá vec. Mnohí občania sa ma pýtali, že čo som sa vlastne naučil počas týchto šiestich mesiacov kandidatúry na župana Banskobystrického samosprávneho kraja, ako dnes rozumiem občanom aj v tých najchudobnejších okresoch Slovenskej republiky. To najčastejšie, čo som počúval od mnohých, práve tých najchudobnejších, je to, že vy ste tí politici, ktorí všetci kradnú. A to slovo „všetci“ zdôrazňujem. A jediný, kto je schopný to dať na poriadok, sú antisystémové a extrémistické politické strany, ktoré sa títo ľudia chystajú voliť. Keď som potom vysvetľoval, že keď sa títo antisystémoví a extrémistickí politici dostanú k moci, tak už žiadny ďalší parlament nebude a žiadna takáto diskusia nebude mať miesto, pretože prejdeme na stavovskú republiky alebo nejaké iné formy nezmyslov, to už počúvať nechceli. Oni počúvajú na čiastky a na sumy, ktoré tú padajú od buka do buka aj v tejto rozprave, 77 mil., 64 mil., 17 mil. Áno, boli označené ako hanebné, nechutné alebo hnusné. Ale väčšina ľudí, dámy a páni, si tieto čiastky dnes nevie ani len predstaviť. Pre nich sú to len cifry. Nikdy v živote toľko peňazí pokope nevideli, ani vidieť nebudú. Takže ja som si do tejto rozpravy pripravil možno pár príkladov, aby si vedeli predstaviť, o čom sa tu vlastne už niekoľko hodín rozprávame. A budem hovoriť o tej nižšej, resp. najnižšej čiastke, ktorá sa údajne podarila dojednať, 17,64 mil., ktorú som si ešte dovolil zaokrúhliť na 17 mil. To sú náklady 
1 365 trojčlenných domácností v Banskobystrickom samosprávnom kraji za jeden rok. To znamená, za túto sumu by vyše 1 300-členných rodín v kraji prežilo jeden rok alebo cca 100 trojčlenných rodín 10 rokov. Vychádzal som z priemerných čistých peňažných výdavkov na osobu na rok v našom kraji, čo je v roku 2016 4 149 eur, to znamená 17. mil. Alebo iný príklad. Za túto sumu by mohli všetci slovenskí poberatelia dôchodkov dostať jednorazový vianočný príspevok navŕšením približne o 10 eur. Pokiaľ by sme počítali len poberateľov starobných dôchodkov, tak tí by za peniaze pre advokáta Bžána mohli dostať o cca 16 eur navyše. Dúfam, že dobre počúvajú najmä tí, ktorí sa tu označujú za sociálnych demokratov. Alebo ďalší príklad. Z mesta, z ktorého pochádzam, a konkrétne z obvodu, z ktorého pochádzam, Tatranská ulica v Banskej Bystrici, tam sa rekonštruovala nedávno materská škôlka. Táto rekonštrukcia bola v hodnote 1 400 000 eur. Za 17 mil. eur by sme zrekonštruovali 12 takýchto materských škôlok. Tomuto už, verím, budú občania lepšie rozumieť. Alebo iná vec. Nedávno tu hovoril pán minister Drucker o problémoch, ktoré máme v našom zdravotníctve. Zoberme si, aké obrovské problémy majú niektoré okresy v našom krásnom Slovensku s tým, ako ďaleko majú pohotovosť, ako ďaleko majú jednotlivé napríklad sanitky k tomu, aby im prišli zachrániť životy. Tak zoberme si nákup nových sanitiek. Jedno vozidlo stojí približne 232-tisíc eur. Za 17 mil. eur by sme mohli kúpiť 73 takýchto vozidiel, ktoré by zachránili množstvo ľudských životov. Alebo ďalší príklad. 17 mil. eur predstavuje 340 štátnych príspevkov pre mladých ľudí na hypotéku na bývanie vo výške 50-tisíc eur. Aj takto si to možno niektorí budú vedieť predstaviť, o čom tu vlastne hovoríme. No a nakoniec ešte dva príklady, ak dovolíte. Cena novej helikoptéry pre Horskú záchrannú službu je približne 10 mil. eur. Takže ešte 7 zostáva. Ak by sme chceli byť ešte trošku vtipnejší, tak nové lietajúce vozidlo vyrábané na Slovensku bude stáť od 1,2 do 1,5 mil. eur, čiže možno 10 až 12 takýchto lietajúcich vozidiel si môže kúpiť pán advokát Bžán za svoju odmenu. Nehovoriac o 100 nových BMW radu 7, ktoré si takisto za túto odmenu môže kúpiť. O týchto čiastkach hovoríme a verím, že takto tomu budú obyčajní občania v našej krajine rozumieť podstatne viac. A budú rozumieť aj tomu, prečo sa tu už niekoľko hodín v rámci opozície snažíme poukázať na to, že je niečo choré v štáte slovenskom. Ďakujem veľmi pekne za pozornosť. (Potlesk.)